Eduard Tüür

Eduard Tüür (22. jaanuar 1931 Haapsalu – 3. oktoober 2022 Tallinn) oli eesti karikaturist ja graafik.
Elukäik.
Eduard Tüür sündis Haapsalu linnas kingseppmeistri Eduard Tüüri seitsmelapselises peres. Õppis Palivere ja Haapsalu algkoolis. Edasi õppis tööstuskoolis, siis Võru Kohaliku Tööstuse Tehnikumis metallitöö tehnoloogiat.
Ta töötas mõne aasta Tallinnas tehases Ilmarine ja seejärel Haapsalus Läänemaa Põllumajandusühistute Liidus mehaanikainsenerina, kuni see töökoht likvideeriti. Seejärel töötas artellis Haapsalu tehnilise juhatajana ja esimehena, ETKVL-i Läänemaa Segatööstuskombinaadis direktorina ja oli 1960–1961 Haapsalu leivatehase esimene direktor. 1961. aastast elas ta Tallinnas, kus töötas Kohaliku Tööstuse Tehnoloogia Instituudis kujunduse osakonna juhatajana. 
Ta on olnud vabariikliku karskusühingu vastutav sekretär, koondise Eesti Trükitööstuse a/ü komitee esimees, õppejõud Rummu vangilaagri Tööstuskoolis ja Rummu keskkoolis tehnilise joonestamises ja masinaõpetuses. Viimane töökoht oli tal Eesti Hoiupank, kus töötas 7 aastat valitsuse juhatajana ja hiljem välissuhete osakonnas. 1996. aastal jäi ta pensionile.
Ta oli Eesti Ajakirjanike Liidu auliige.
Isiklikku.
Tema vennad Harald Tüür ja Richard Tüür tegelevad samuti kunstiga. Ka Eduard Tüüri poja nimi on Eduard Tüür.
Looming.
Karikatuurid.
Tema esimene trükitud karikatuur ilmus 1955. aastal Haapsalu rajoonilehes Töörahva Lipp. Kokku on paljudes eesti ajalehtedes ja ajakirjades ilmunud üle 2000 tema karikatuuri. Neid on avaldatud samuti Saksamaa, Poola, Venemaa, Ukraina, Läti, Leedu, Belgia ja endise Jugoslaavia ajakirjanduses ning 50 karikatuurikogumikus, -kataloogis ja -bukletis.
Eduard Tüür võitis mitmesugustelt karikatuurivõistlustelt kokku 31 auhinda. Ta osales paljude karikatuurivõistluste žüriides ja oli sageli karikatuurivõistluste korraldajate seas. Näiteks aitas ta korraldada esimese Eesti-Soome karikaturistide maavõistluse teemal "Pank ja raha", mis toimus 1992. aastal. Ta oli ka viie karikaturisti (Hugo Hiibus, Hillar Mets, Urmas Nemvalts, Aimar Juuse ja Eduard Tüür) näituse "Raha ajab naerma" korraldajaid Riias toimunud Esto päevadel 2004. aastal (sama näitus oli hiljem üleval ka Eesti Panga Muuseumis).
Eksliibrised.
Ta on loonud ka ligi 200 eksliibrist, millest esimene valmis 1966. aastal. 1992. aastal andis Tartu Eksliibriseklubi välja tema loomingut tutvustava bukleti. 2002. aastal ilmus raamat "Eduard Tüür – eksliibrised". Eduard Tüüri kujundatud eksliibriste omanikke elab Eestis, Venemaal, USA-s, Saksamaal, Austrias, Inglismaal, Soomes, Hollandis, Rootsis, Iisraelis, Gruusias, Lätis ja Belgias.
Raamatud ja graafika.
Lisaks karikatuuridele on ta avaldanud reisikirjeldusi ajakirjades Elukiri, Kodutohter ja Reisimaailm. 2001. aastal andis Kirjastuskeskus välja tema reisiraamatu "Reisihull". Lisaks kuulub tema loomingusse üle saja plastikaatlõiketehnikas graafilise töö.
Näitused.
Osalenud näitustel alates 1971. aastast Eestis, Lätis, Leedus, Venemaal, Rumeenias, Ukrainas, Armeenias, Kasahstanis, Bulgaarias, Belgias, Iisraelis, Poolas, Ungaris, Ukrainas, Makedoonias, Türgis, Lõuna-Koreas ja Brasiilias kokku 84 korral. Isikunäitusi on toimunud Eestis (Tallinn, Tartu, Narva, Kohtla-Järve, Pärnu, Haapsalu, Võru, Paide, Rapla, Viljandi, Kuressaare, Valga, Kärdla ja mitteametliku info järgi esimest korda euroopa karikatuuri ajaloos vangla müüride vahel, nimelt 2008.aastal Rummu vanglas teemal "Kuritegelikd jamad"), Soomes (Turu, Hanko, Helsingi, Espoo, Lappeenranta, Kotka, Hämeenlinna ja Naantali), Austrias (Viin, Salzburg ja Obernberg), Saksamaal (Karlsruhe, Bad-Birnbach ja Gschwend), Lätis (Riia), Portugalis (Lissabon) Rootsis (Stockholm ja Lund) Lõuna-Korea, Seul 2017. Graafikaalaseid isikunäitusi on olnud Tallinnas, Pärnus, Haapsalus, Viljandis, Stockholmis ja Soomes (Hämeenlinna ja Espoo). Eksliibrisenäitusi on tal olnud Tallinnas, Haapsalus, Pärnus, Rootsis (Stockholm) ja Soomes (Naantalis ja Espoos).
2007. aastal Tervishoiumuuseumis karikatuurinäitus "Kriminaalsed jamad", sama näitus oli 2008. aastal Murru vanglas.
Looming kogudes.
Kinkinud oma töid järgmistele muuseumidele: Tartu Spordimuuseumile (Sportlikud jamad), Tervishoiumuuseumile (Tervislikud jamad) Eesti Panga Muuseumile (Panga- ja rahajamad), Politseimuuseumile (Kriminaalsed jamad), Läänemaa Muuseumile (Varia), Eesti Karskusliidule AVE (Joo sõber, joo), Eesti Teatri- ja Muusikamuuseumile (Teater ja Muusika) ja Eesti Huumorimuuseumile.
Kaanekujundused.
Valter Kruuti satiirilistele luulekogumikele